બંનેની વચ્ચે બ્રાન્ડીની બોટલ મૂકીને ઓસ્કર પોતાની ફેક્ટરીને પ્લાઝોવમાં ખસેડવી શા માટે અશક્ય હતી એ એમોનને સમજાવવા લાગ્યો. ઓસ્કરનો પ્લાન્ટ આ પ્રકારની ફેરબદલી ન કરી શકાય એવો નક્કર હતો. તેણે એમોનને સમજાવ્યું, કે તેનો મિત્ર મેડ્રિટ્સ ભલે પોતાના યહૂદી કામદારોને પ્લાઝોવ ખાતે લઈ આવવા સહમત હતો, પરંતુ મેડરિટ્સની મશીનરી સરળતાથી સ્થાનાંતરિત કરી શકાય એવી હતી. મૂળે તો તેની પાસે થોડાં સિલાઈ મશીનો જ હતાં! ઓસ્કરના વજનદાર મેટલ પ્રેસને ખસેડવામાં બહુ તકલીફ પડે તેમ હતું. વળી તેનાં બધાં જ મશીનો જટીલ પ્રકારનાં હતાં. મશીનોની ચાલવાની એક ખાસ પ્રકારની ઢબ બની ગઈ હોય છે, અને કુશળ કારીગરો મશીનોની એ ઢબથી ટેવાઈ ગયા હોય છે. જ્યારે નવી ફેક્ટરીના ફ્લોર પર એ જ મશીન કોઈક નવા જ પ્રકારની વિલક્ષણતા બતાવશે! ઉત્પાદન શરૂ કરવામાં મોડું થઈ જશે, જુલિયસ મેડરિટ્સ કરતાં પોતાની ફેક્ટરીને પ્લાઝોવમાં સ્થાનાંતરિત કરવામાં વધારે સમય વ્યતિત થાય એમ હતું. યુદ્ધને લગતા મહત્ત્વના કોન્ટ્રાક્ટ પૂરા કરવાના હોવાને કારણે, ‘ડેફ’ દ્વારા આવો વધારાનો સમય ફાળવવો શક્ય ન હતો. હેર બેકમેન જેવા ઉદ્યોગપતિઓને પણ આ જ પ્રકારનો પ્રશ્ન સતાવતો હતો, એટલે એમણે તો ક્રેકોવની ફેક્ટરીમાંથી પોતાના યહૂદી કામદારોને છૂટા કરવાનું શરૂ કરી દીધું હતું. યહૂદીઓ પ્લાઝોવથી તેની ફેક્ટરીમાં સવારે આવે અને સાંજે પ્લાઝોવમાં પાછા ચાલ્યા જાય, એવી માથાકુટમાં પણ એ પડવા માગતા ન હતા.